Heger, Eduard, poslanec NR SR (2017-06-16):
Ďakujem veľmi pekne. Pán predsedajúci, vážená kolegyňa, vážení kolegovia, dovoľte mi, aby som vám krátko predstavil tento návrh. Chcem na úvod hneď povedať, že predstavím ho v tomto úvodnom slove, čiže ak by ste mali nejakú pripomienku alebo niečo by ste chceli k tomu povedať, tak sa zrejme potom prihláste do rozpravy, keďže na úvodné slovo sa nedá reagovať faktickou poznámkou. Takže dovoľte mi trošku možno takým, takým prierezom vecí, ktoré sa, ktoré sa udiali. Na úvod poviem, že na Slovensku je takou smutnou tradíciou, že vedúce miesta v štátnych podnikoch sa dávajú za odmenu politickým nominantom alebo straníckym funkcionárom. Títo často nemajú vôbec žiadne skúsenosti v oblasti, v ktorej majú ako zástupcovia štátu pôsobiť. Podľa výskumov Transparency sa do roka od parlamentných volieb pravidelne vymenia 2/3 členov predstavenstiev a dozorných rád v štátnych podnikoch. Transparency taktiež upozorňuje aj na vysokú politizáciu a nízku transparentnosť manažmentu týchto firiem. Takýto spôsob postupne ničí štátne firmy. Dôsledky takéhoto nakladania so štátnym majetkom pociťujú občania na vlastnej peňaženke a predovšetkým na kvalite služieb. Teraz by som na ilustráciu uviedol iba niekoľko príkladov. Začiatkom roka sme boli svedkami chaosu s cenami energií, ktorý stále ešte nie vyriešený a ku ktorému vo veľkej miere prispeli aj neschopní nominanti v dozorných radách a v predstavenstvách energetických podnikov. Ďalším ukážkovým príkladom je aj štátnej firmy práve rozvrátenej politickými nominantami, je Národná diaľničná spoločnosť, pretože od začiatku minulého roka sa tam vystriedali traja šéfovia a výsledkom je, že mnohé dôležité úseky diaľnic meškajú. Okrem iného komunikoval o tom aj včera môj kolega Ján Marosz a spolu s kolegom Miroslavom Ivanom. Obchvat Ružomberka, keby som len vypichol jeden, obchvat Ružomberka v podstate stojí od roku 2013, taktiež diaľnica pri Žiline bude na dobu neurčitú od budúceho roka končiť v poli a termín dostavby D1 sa presúva najnovšie na rok 2026, keď ešte v Programovom vyhlásení vlády to bol rok 2020. Ďalšou mimoriadne pochybnou nomináciou je aj Rastislav Januščák, ktorý je predsedom Dozornej rady súkromnej firmy Hornonitrianske bane a ich riaditeľom pre stratégiu. Totižto Hornonitrianskym baniam štát každý rok dá z našich daní dotáciu takmer 100 mil. eur a tohto istého človeka SMER nominoval do Dozornej rady štátnej firmy s názvom Slovenská elektrizačná a prenosová sústava, tzv. SEPS. A SEPS má významný vplyv na trhu s elektrinou a rozhodnutia SEPS-u ovplyvňujú aj podnikanie Hornonitrianskych baní. Takže tu vidíme ďalší učebnicový príklad konfliktu záujmov. Dalo by sa takto hovoriť o ďalších a ďalších príkladoch. A práve toto sú tie príklady, prečo prichádzame aj s týmto návrhom a chceme, vlastne týmto návrhom chceme jednak zrušiť aj zlaté padáky, chceme zaviesť zodpovednosť za škodu, sprehľadniť odmeňovanie nominantov v štátnych firmách. A teraz by som vám v krátkosti len prebehol ten zákon, aby sme si mohli povedať, že čo vlastne teda je to riešenie a ako vyzerá. Takže prvá časť zákona sa venuje práve tomuto zákonu, o čom je, a je to, teda tri hlavné veci rieši: je to spôsob výberu, je to spôsob odmeňovania a vlastne zodpovednosť za škodu. Uplatňuje sa to hlavne teda na štátne firmy. V tomto prípade so 100-percentným vlastníctvom v rukách štátu. Dôležité by možno stálo aj za to povedať, že zástupcovia štátu, v tomto prípade považujeme štatutárny orgán alebo členovia štatutárneho orgánu, ktorí sú aj podľa zákona 357/2004 považovaní alebo nazývaní verejní funkcionári, a vzťahuje sa to aj na členov dozornej rady. Ďalší dôležitý bod tohto zákona hovorí o výberovom konaní a hovorí hlavne o spôsobe. A také, čo by som najdôležitejšie vypichol z tohto zákona, je práve verejné vypočutie prihlásených kandidátov, ktorého však súčasťou je práve prezentácia, povinná prezentácia projektu riadenia a rozvoja spoločnosti. Pretože myslíme si, že práve táto časť môže ukázať, resp. v tejto časti môže a bude musieť uchádzač preukázať, či má tú danú odbornosť a zároveň či má spôsobilosť priniesť pridanú hodnotu jeho vedením danej firmy alebo jeho účasti v štatutárnom orgáne, alebo teda vo vedení firmy. Čiže tento samotný projekt, myslím si, že preskúša a preverí a ukáže, do akej miery je tento človek vhodný kandidát. Taktiež tam stanovujeme presné kvalifikačné kritériá, ak sa jedná o štatutára, tak je dôležité, aby takýto človek mal riadiacu prax. Pretože ak má byť dosadený na riadiacu funkciu, tak toto je úplne nevyhnutné. Ako sme videli prípady, ocitajú sa tam ľudia, ktorí nikdy s takýmto niečím nemali skúsenosť a potom tomu zodpovedá aj dané vedenie. Tomuto chcem predísť a práve táto podmienka zabezpečí, aby tento človek bol schopný riadiť takéto veľké podniky, keďže sa jedná naozaj o veľké podniky, o veľa peňazí. Ďalšia dôležitá črta je, aby sa nejednalo o člena politickej strany. Myslím si, že toto je práve asi to veľmi kľúčové, pretože dnes vidíme, že naozaj mnohokrát nominanti, pardon, straníci sa stávajú nominantami na takéto miesta, čo je úplne absurdné. A práve preto zavádzame toto kritérium. A to kritérium je, že 24 mesiacov od vyhlásenia alebo pred výzvou nesmie tento človek byť členom akejkoľvek politickej strany alebo politického hnutia. Taktiež tam zavádzame odmenu na základe princípu motivácie. To znamená, že sa tam bude zohľadňovať veľkosť, ziskovosť a tržby podniku, pretože len toto sú hlavné kritériá, podľa ktorých vieme posúdiť, či jeho účasť na vedení alebo dozornej rade prináša vlastne pridanú hodnotu. Odstupné, to rušíme, pretože myslíme si, že po prvé ten človek vie, ako dlho bude v tejto funkcii. A po druhé dostáva za to mesačnú a ročnú odmenu, pretože tá sa skladá z dvoch zložiek, je z pevnej zložky, zo zložky ekonomického významu, a teda aj z variabilnej zložky. A práve tie prvé dve – tá pevná zložka a zložka ekonomického významu je na mesačnej báze. Tá variabilná je na ročnej práve na základe výsledkov. Takže keďže tieto dve podmienky alebo dve informácie ten človek má, tak nie je potrebné, aby dostával ešte nejaké odstupné, pretože je odmeňovaný za svoju činnosť. Ďalšia vec je kumulatívnosť funkcií. Aj na toto myslíme v našom návrhu zákona, a to tak, že ak by aj sedel na viacerých stoličkách tento človek, tak plnú mzdu dostáva iba za prvú funkciu, do ktorej bol nominovaný, za ďalšie dostáva maximálne minimálnu mzdu. Aj keď teda je na zvážení vôbec, aby takýto človek na viacerých funkciách sedel. Sankcie za neúčasť, na to tiež myslíme a budú teda vystavované, alebo teda budú udeľované v prípade, že sa nebude podieľať, práve tento prvok je dôležitý na to, aby pristupoval takýto človek zodpovedne k svojej práci a aby sa účastnil, pretože práve preto je tam nominovaný, aby sa účastnil na tom procese, či už riadenia, alebo dozerania. Predposledný prvkom, alebo teda tak tým, no je to posledný, ale taká veľká kapitola je práve zodpovednosť za škodu a tu je veľmi dôležité práve to, že jedná sa o dve také hlavné kategórie, a to je, že úmyselne koná škodu, čiže vie, že tú škodu spôsobí, a druhé je, že vie, že môže škoda nastať a nezabráni jej. Čiže toto sú tie hlavné, pretože niekedy sú také pochybnosti, že ako by mohol niesť zodpovednosť za škodu, ktorá môže nastať klasickým vedením. Hovoríme tu vyslovene o týchto prípadoch. A myslím si, že tieto sú práve tie najdôležitejšie práve v otázke zodpovednosti za škodu. Toto je asi tak rámcovo, tie najdôležitejšie veci vypichnuté. Máme tam ešte nejaké detaily, ale ak ste čítali ten návrh zákona, tak ste s nimi oboznámení. V prípade, ak by boli nejaké otázky, tak vás poprosím teda krátkym vystúpením. A ďakujem za pozornosť.